Dacian Cioloș a făcut precizări, marți, în cadrul unei conferințe de presă, cu privire la înregistrarea Partidului PLUS, afirmând despre cei trei fondatori ai formațiunii politice că nu se vor regăsi în structurile de conducere și că susținătorii inițiali ai RO+, în prezent membri PLUS, sunt cei care vor determina direcția în care o va lua partidul. „Acești mii de oameni sunt eminența cenușie a acestui partid și nu altcineva”, a subliniat Dacian Cioloș.

„Vorbim de încredere și de aceea sunt aici, în fața dumneavoastră, pentru că fără această încredere nu putem continua. Știu lucrul acesta și, de aceea, este bine să clarificăm cât mai multe lucruri pentru cei de bună-credință din această țară, care încă mai au speranță și nu vor să trăiască din iluzii. După cum știți, în primăvara anului trecut, într-un mod cu totul transparent, am anunțat intenția de înregistrare a unui nou partid politic: Mișcarea România Împreună (RO+). Am făcut-o într-un mod transparent, am depus dosarul la tribunal, dar a venit toamna și dosarul nostru era încă la faza judecării contestațiilor. În toamna anului trecut, când am ajuns la concluzia, după discuțiile cu avocații, că există un risc major să nu putem participa la alegerile europarlamentare, am decis să trecem la un plan B, la înregistrarea altui partid.

Am discutat acest lucru cu colegii juriști din Platforma RO100, în care aveam, printre cele 15 comunități tematice, o comunitate tematică pe justiție, cu oameni competenți, o comunitate condusă la acea vreme de Raluca Prună. Acolo a avut loc această discuție despre posibilitatea de a înregistra un alt partid de către fondatori mai puțin cunoscuți, pentru că am pornit de la premisa că, probabil, înregistrarea Mișcării România Împreună e tergiversată pentru că, și printre fondatori, are anumite persoane de notorietate și probabil că sunt persoane care nu doresc să fie înregistrată.

Unul dintre membrii comunității tematice pe justiție din Platforma RO100, domnul Adrian Iordache, un avocat tânăr, a decis la vremea aceea să își asume această responsabilitate, împreună cu o angajată a cabinetului său și cu soția sa, care e notar public. Nu am știut, la acea vreme, cine sunt cei care înregistrează acest nou partid, nici nu m-a interesat. Știam că sunt colegi din Comunitatea Tematică Justiție care se ocupă de acest lucru și că urmează să facă în așa fel încât să se afle cât mai puțin tocmai pentru a evita complicații, așa cum am avut de-a face și cu RO+”, a explicat Dacian Cioloș.

Fostul premier a subliniat că cei trei fondatori ai partidului s-au implicat în acest proiect fără intenția de a face politică. În acest context, Dacian Cioloș a punctat faptul că nu știa, la acel moment, cine era tatăl lui Adrian Iordache, unul dintre fondatorii formațiunii politice: „Acest partid a fost rapid înregistrat, cred că au trecut mai puțin de două luni până când l-am avut înregistrat, și astfel am lansat acest partid. Cei trei fondatori au făcut acest demers pentru a ajuta acest proiect politic fără intenția de a face politică. Ei nu se vor regăsi în structurile de conducere ale partidului. Sâmbătă avem Convenție Națională, când vor fi alese structurile de conducere. La acest partid au venit și s-au alăturat susținătorii inițiali ai RO+ și aceștia sunt oamenii care vor determina direcția în care o va lua partidul. Acești mii de oameni sunt eminența cenușie a acestui partid și nu altcineva. Domnul Iordache a fost unul dintre inițiatorii acestui proiect, e un avocat serios, competent, evident că noi nu am făcut o analiză a situației familiei dânsului atunci când dânsul a luat această inițiativă. Nu știam cine e tatăl dânsului și nici nu m-a interesat, nu facem dosare de cadre pentru colaboratorii noștri, ne bazăm strict pe ce înseamnă ei și nu pe rudeniile și părinții lor. Este important să înțelegem că, în societatea pe care o dorim, fiecare trebuie să fie responsabil pentru actele și faptele sale. Dacă cineva din familia dânsului a încălcat legea, cred că sunt instituții care trebuie să își facă treaba și să ia decizii în această direcție”, a mai punctat fostul premier.

Dacian Cioloș a precizat că fiecărui membru de partid i se va cere o declarație pe proprie răspundere că nu a colaborat cu Securitatea: „Avem lucruri clar prevăzute în propunerea de statut, pe care o să o facem Convenției, în așa fel încât să cerem fiecărui membru de partid o declarație pe proprie răspundere că nu a colaborat cu Securitatea, iar pentru cei care vor candida la funcții de conducere de partid, o să cerem chiar și un certificat de necolaborare cu Securitatea”.

În același timp, Dacian Cioloș și-a exprimat regretul pentru modul în care a fost interpretată una dintre afirmațiile sale, pe acest subiect: „Regret interpretarea mesajului public pe care l-am publicat pe Facebook, ca urmare a articolului domnului Oprea, prin care s-a înțeles că aș fi spus că toți din societatea românească au, într-un fel sau altul, legătură cu Securitatea. Nu asta am vrut să spun. A fost o formulare nefericită. Ideea pe care am vrut să o promovez a fost aceea că astfel de suspiciuni de colaborare cu Securitatea se pot fabrica ușor pentru a fi compromiși oameni onești”.